Прве фудбалске кораке је начинио у млађим категоријама фудбалског клуба Игман из сарајевског предграђа Илиџе. Од 1988. године је играо за Жељезничар из Сарајева и дебитовао у првенству Југославије. За екипу из Сарајева је наступао до 1992. године. Избијањем рата у БиХ 1992. године, одлази за Београд са још неколицином играча. То су били: Симо Крунић, Раде Богдановић, Сувад Катана, Синиша Николић и Срећко Илић. Тамо их је дочекао и угостио технички директор фудбалског клуба Партизан Ненад Бјековић и генерални секретар Жарко Зечевић. Њих двојица су бринули о њима тако што су им нашли смештај и храну и место за тренирање и одржавање кондиције док не нађу ангажмане у неком од клубова. Видовић је каријеру наставио у Швајцарској, где је кратко време током 1993. године играо за Санкт Гален. Потом је прешао у белгијски клуб К.В.К. Тинен, који је играо у једној од нижих фудбалских лига. Видовић је остао у Белгији и потписао уговор са Ројал Капеленом. У својој првој сезони постигао је 29 голова на 27 утакмица, упркос томе што је играо на позицији одбрамбеног играча. За Капелен је Гордан играо две и по сезоне постигавши укупно 56 голова на 60 утакмица и био је најбољи стрелац тима.